การเปิดประเทศของจีนในปี 2023 จะส่งผลต่อสภาวะเศรษฐกิจอย่างไร
จีนอยู่ในช่วงหลังปลดล็อกมาตรการ Zero-COVID คาดการณ์ว่าการเปิดประเทศจะเกิดกิจกรรมต่างๆ เพิ่มขึ้นในประเทศ ไม่ว่าจะเป็นการบริโภคหรือการลงทุน ทั้งภาคธุรกิจและประชาชนพร้อมจับจ่ายใช้สอยและเดินทางท่องเที่ยวกัน ล้วนเป็นแรงส่งให้เศรษฐกิจในประเทศฟื้นตัว โดยเฉพาะเขตปกครองพิเศษฮ่องกงที่ถือเป็นจุดยุทธศาสตร์ของจีนในการค้าขายกับประเทศต่างๆ ทั่วโลก จะทำให้นักธุรกิจและนักท่องเที่ยวทั่วโลกเดินทางเข้า-ออกฮ่องกงตลอดทั้งปีนี้

ทางการจีนได้รับมือสถานการณ์โลกด้วยการผ่อนคลายนโยบายการเงินและการคลังอย่างต่อเนื่องจากปีที่แล้ว เพื่อให้น้ำหนักต่อการขยายตัวของเศรษฐกิจในประเทศ ซึ่งคาดว่าธนาคารกลางจีนจะมีการผ่อนคลายนโยบายการเงินเพิ่มเติม ด้วยการปรับลดอัตราการกันสำรองของธนาคารพาณิชย์ลงในช่วงครึ่งปีแรก และมีแนวโน้มออกมาตรการสนับสนุนธุรกิจที่เป็นกลุ่มเปราะบางและกลุ่มเป้าหมาย นอกจากนี้รัฐบาลจีนก็มีแนวโน้มออกนโยบายการคลังที่เน้นกระตุ้นการบริโภคมากขึ้น ไม่ว่าจะเป็นการปรับปรุงบ้าน สนับสนุนรถยนต์ที่ใช้พลังงานไฟฟ้า และบริการที่เกี่ยวเนื่องกับการดูแลผู้สูงอายุ

ช่วง 2-3 ปีที่ผ่านมา จีนตกเป็นจำเลยสำคัญว่าเป็นต้นเหตุที่ทำให้สหรัฐฯ เกิดภาวะเงินเฟ้อพุ่งสูงขึ้น เนื่องจากทั่วโลกเกิดปัญหาขาดแคลนห่วงโซ่อุปทานจากการปิดโรงงานชิ้นส่วนอิเล็กทรอนิกส์สำคัญๆ แม้แต่วัสดุก่อสร้างต่างๆ ก็เช่นกัน ส่งผลให้ราคาสินค้าเหล่านี้ปรับตัวพุ่งขึ้นอย่างรวดเร็ว หากเศรษฐกิจจีนกลับมาเข้ารูปเข้ารอย แรงกดดันเรื่องเงินเฟ้อน่าจะบรรเทาลงทั่วโลก บรรยากาศการลงทุนตลาดหุ้นทั่วโลกก็น่าจะทยอยกลับมาคึกคักได้อีกครั้ง

 ในส่วนของนโยบายภาคอสังหาริมทรัพย์เชื่อว่า ทางการจีนน่าจะมีการออกมาตรการเยียวยาเพิ่มเติม จากปีที่แล้วที่มีการให้สินเชื่อพิเศษและปรับลดอัตราดอกเบี้ยมาระดับหนึ่ง และอานิสงส์จากการเปิดเมือง จะช่วยหนุนภาคอสังหาให้มีการฟื้นตัวอย่างค่อยเป็นค่อยไปมากขึ้น
ข่าวเศรษฐกิจและการเงิน